KOMISIJOS SPRENDIMAS
2009 m. liepos 9 d.
kuriuo nustatomi ekologiniai kriterijai, taikomi suteikiant Bendrijos ekologinį ženklą turistų apgyvendinimo paslaugoms
(pranešta dokumentu Nr. C(2009) 5619)
(Tekstas svarbus EEE)
(2009/578/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos (1), ypač į jo 6 straipsnio 1 dalies antrą pastraipą,
pasikonsultavusi su Europos Sąjungos ekologinio ženklinimo valdyba,
kadangi:
(1)
Pagal Reglamentą (EB) Nr. 1980/2000 Bendrijos ekologinį ženklą galima suteikti produktui, pasižyminčiam tokiomis savybėmis, dėl kurių jis galėtų labai prisidėti gerinant pagrindinius aplinkos aspektus.
(2)
Reglamente (EB) Nr. 1980/2000 numatyta, kad konkretūs ekologinio ženklo kriterijai, rengiami remiantis Europos Sąjungos ekologinio ženklinimo valdybos parengtais kriterijais, turi būti nustatomi pagal produktų grupes.
(3)
Reglamente taip pat numatyta, kad ekologinio ženklo kriterijai ir su tais kriterijais susiję vertinimo ir patikros reikalavimai turi būti persvarstyti laiku, dar nepasibaigus konkrečiai produktų grupei taikomų kriterijų galiojimo laikotarpiui.
(4)
Vadovaujantis Reglamentu (EB) Nr. 1980/2000 laiku persvarstyti ekologiniai kriterijai ir su jais susiję vertinimo ir patikros reikalavimai, nustatyti 2003 m. balandžio 14 d. Komisijos sprendimu 2003/287/EB, nustatančiu ekologinius kriterijus, taikomus suteikiant Bendrijos ekologinį ženklą turistų apgyvendinimo paslaugoms (2). Tie ekologiniai kriterijai ir su jais susiję vertinimo bei patikros reikalavimai galioja iki 2009 m. spalio 31 d.
(5)
Atsižvelgiant į minėtą persvarstymą tikslinga iš dalies pakeisti produktų grupės apibrėžtį ir nustatyti naujus ekologinius kriterijus siekiant, kad būtų paisoma mokslo pažangos ir rinkos pokyčių.
(6)
Ekologiniai kriterijai ir su jais susiję vertinimo bei patikros reikalavimai turėtų galioti ketverius metus nuo šio sprendimo priėmimo dienos.
(7)
Kalbant apie turistų apgyvendinimo paslaugas, ekologinius kriterijus reikėtų skirstyti į privalomuosius ir neprivalomuosius.
(8)
Atsižvelgiant į labai mažų įmonių, apibrėžtų 2003 m. gegužės 6 d. Komisijos rekomendacijoje 2003/361/EB dėl labai mažų, mažų ir vidutinių įmonių apibrėžties (3), ribotus išteklius ir ypatingą svarbą šioje produktų grupėje, derėtų joms taikomą mokestį už ekologinio ženklo paraiškas ir naudojimą sumažinti dar daugiau, nei numatyta Reglamente (EB) Nr. 1980/2000 ir 2000 m. lapkričio 10 d. Komisijos sprendimo 2000/728/EB, nustatančio Bendrijos ekologinio ženklo paraiškos ir metinius mokesčius (4), 1 ir 2 straipsniuose, remiantis Sprendimo 2000/728/EB 5 straipsniu.
(9)
Todėl Sprendimas 2003/287/EB turėtų būti pakeistas.
(10)
Paslaugų teikėjams, kurių paslaugoms remiantis Sprendime 2003/287/EB nurodytais kriterijais suteiktas turistų apgyvendinimo paslaugoms suteikiamas ekologinis ženklas, reikėtų suteikti pereinamąjį laikotarpį, kad šie paslaugų teikėjai turėtų pakankamai laiko savo paslaugas pritaikyti taip, jog jos atitiktų persvarstytus kriterijus ir reikalavimus. Paslaugų teikėjams taip pat reikėtų leisti teikti paraiškas, parengtas pagal Sprendime 2003/287/EB nustatytus kriterijus arba pagal šiame sprendime nustatytus kriterijus, tol, kol Sprendimas 2003/287/EB nustos galioti.
(11)
Šiame sprendime nustatytos priemonės atitinka pagal Reglamento (EB) Nr. 1980/2000 17 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
1. Produktų grupė „turistų apgyvendinimo paslaugos“ apima už tam tikrą mokestį suteikiamą apgyvendinimą apsaugotuose ir tinkamai įrengtuose nakvynės kambariuose, kuriuose yra bent lova, ir šis apgyvendinimas turistams, keliautojams ar nuomininkams siūlomas kaip pagrindinė paslauga.
Teikiant apgyvendinimo apsaugotuose nakvynės kambariuose paslaugas, taip pat gali būti teikiamos maitinimo paslaugos ir suteikiama galimybė užsiimti sveikatingumo bei laisvalaikio veikla ir (arba) galimybė naudotis žaliosiomis zonomis.
2. Pagal šį sprendimą į maitinimo paslaugas įeina pusryčiai; sveikatingumo bei laisvalaikio veiklai ir (arba) įrenginiams priskiriamos saunos, baseinai ir kiti panašūs įrenginiai, esantys apgyvendinimo vietos teritorijoje, o žaliosioms zonoms priskiriami svečiams atviri parkai ir sodai.
3. Šiame sprendime taikoma Rekomendacijoje 2003/361/EB pateikta labai mažų įmonių apibrėžtis.
2 straipsnis
1. Kad turistų apgyvendinimo paslaugoms pagal Reglamentą (EB) Nr. 1980/2000 būtų suteiktas Bendrijos ekologinis ženklas (toliau - ekologinis ženklas), turistų apgyvendinimo paslaugos turi atitikti visus šiuos reikalavimus:
a)
priklausyti produktų grupei „turistų apgyvendinimo paslaugos“;
b)
atitikti visus šio sprendimo priedo A skirsnyje nustatytus kriterijus;
c)
atitikti pakankamai šio sprendimo priedo B skirsnyje nustatytų kriterijų, kad būtų įvertintos reikiamu balų, nurodytų 2 ir 3 dalyse, skaičiumi.
2. Taikant 1 dalies c punktą, turistų apgyvendinimo paslaugos turi būti įvertintos bent 20 balų už pagrindinę paslaugą.
3. 2 dalyje nurodytas balų skaičius padidinamas toliau nurodytas balais, jeigu paslaugas teikia ta pati turistų apgyvendinimo paslaugų administracija arba jų savininkas:
a)
trys balai už maitinimo paslaugas;
b)
trys balai už žaliąsias zonas ir (arba) lauko teritoriją, kuriomis svečiai gali naudotis;
c)
trys balai už sveikatingumo ir (arba) laisvalaikio veiklą arba penki balai, jeigu laisvalaikio ir (arba) sveikatingumo veikla vyksta sveikatingumo centre.
3 straipsnis
1. Nukrypstant nuo Sprendimo 2000/728/EB 1 straipsnio 3 dalies, jeigu paraišką gauti ekologinį ženklą pateikia labai maža įmonė, paraiškos mokestis sumažinamas 75 % ir daugiau negali būti mažinamas.
2. Nukrypstant nuo Sprendimo 2000/728/EB 2 straipsnio 5 dalies pirmojo sakinio, mažiausias metinis labai mažoms įmonėms taikomas ekologinio ženklo naudojimo mokestis yra 100 EUR.
3. Metinė visų turistų apgyvendinimo paslaugų pardavimo apimtis apskaičiuojama dauginant paslaugos suteikimo kainą iš nakvynių skaičiaus ir gautą sandaugą sumažinant 50 %. Paslaugos suteikimo kaina laikomas vidutinis mokestis, kurį svečias moka už nakvynę, įskaitant visas paslaugas, už kurias papildomas mokestis neimamas.
4. Taikomi Sprendimo 2000/728/EB 2 straipsnio 6-10 dalyse nustatyti mažiausio metinio mokesčio sumažinimai.
4 straipsnis
Produktų grupei „turistų apgyvendinimo paslaugos“ taikomi ekologiniai kriterijai ir susiję vertinimo bei patikros reikalavimai galioja ketverius metus nuo šio sprendimo priėmimo dienos.
5 straipsnis
Administravimo tikslais produktų grupei „turistų apgyvendinimo paslaugos“ suteikiamas kodo numeris „025“.
6 straipsnis
Sprendimas 2003/287/EB panaikinamas.
7 straipsnis
1. Produktų grupei „turistų apgyvendinimo paslaugos“ priklausančios paraiškos gauti ekologinį ženklą, pateiktos iki šio sprendimo priėmimo dienos, vertinamos pagal Sprendime 2003/287/EB nustatytas sąlygas.
2. Produktų grupei „turistų apgyvendinimo paslaugos“ priklausančios paraiškos gauti ekologinį ženklą, pateiktos po šio sprendimo priėmimo dienos, bet ne vėliau kaip 2009 m. spalio 31 d., gali būti grindžiamos Sprendime 2003/287/EB arba šiame sprendime nustatytais kriterijais.
Tos paraiškos vertinamos pagal kriterijus, kuriais yra grindžiamos.
3. Jeigu ekologinis ženklas suteikiamas remiantis paraiška, vertinama pagal Sprendime 2003/287/EB nustatytus kriterijus, tas ekologinis ženklas gali būti naudojamas 12 mėnesių nuo šio sprendimo priėmimo dienos.
8 straipsnis
Šis sprendimas skirtas valstybėms narėms.
Priimta Briuselyje, 2009 m. liepos 9 d.